
RAPORT  COMUN
asupra proiectului de Lege pentru modificarea și completarea Ordonanței de urgență a Guvernului nr.84/2012 privind stabilirea salariilor personalului din sectorul bugetar în anul 2013, prorogarea unor termene din acte normative, precum și unele măsuri fiscal-bugetare

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. PLx 540/2013 din 2 decembrie 2013, cu dezbaterea pe fond, în procedură obişnuită, a proiectului de Lege pentru modificarea și completarea Ordonanței de urgență a Guvernului nr.84/2012 privind stabilirea salariilor personalului din sectorul bugetar în anul 2013, prorogarea unor termene din acte normative, precum și unele măsuri fiscal-bugetare.

La întocmirea prezentului raport, comisiile au avut în vedere:

· avizul favorabil al Consiliului Legislativ (nr.494/04.06.2013)

· avizul favorabil al Comisiei juridice, de disciplină şi imunităţi 
(nr.4c-11/1437/16.12.2013)

· avizul favorabil al Comisiei pentru administraţie publică, amenajarea teritoriului şi echilibru ecologic (nr.4c-6/518/09.12.2013)

· punctul de vedere, negativ, al Guvernului (nr.1307/25.07.2013).


Proiectul de lege are ca obiect de reglementare modificarea şi completarea Ordonanței de urgență a Guvernului nr.84/2012, în sensul:
· exceptării persoanelor alese din cadrul organelor autorităţii publice locale de la aplicarea prevederilor potrivit cărora, începând cu anul 2013, drepturile salariale se menţin în plată la nivelul acordat pentru luna decembrie 2012;

· introducerii unei anexe prin care indemnizaţiile aleşilor locali sunt stabilite cu valori punctuale în lei, iar indemnizaţiile primarilor şi viceprimarilor de municipiu, de oraş şi de comună se majorează cu procente cuprinse între 2% şi 30% faţă de nivelul aflat în prezent în plată.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 


La dezbaterile care au avut loc în şedinţa comună din 24 februarie 2014 nu au participat reprezentanţi ai Guvernului, în conformitate cu prevederile art.55 din Regulamentul Camerei Deputaţilor.

La lucrări şi-au înregistrat prezenţa 50 deputaţi, din totalul de 56 membri ai celor două comisii.


Raportul comisiilor a fost adoptat cu unanimitate de voturi.


Proiectul de lege a fost adoptat de Senat în şedinţa din 28 noiembrie 2013.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma finalizării dezbaterilor, membrii celor două comisii au hotărât să propună plenului Camerei Deputaţilor respingerea proiectului de lege din următoarele considerente:
· salarizarea persoanelor alese în cadrul organelor autorităţilor publice locale este prevăzută în Anexa nr.I Cap.IV lit.C – Funcţii de demnitate publică alese în cadrul autorităţii publice locale din Legea-cadru nr.284/2010 privind salarizarea unitară a personalului plătit din fonduri publice.
· reglementările survenite ulterior Legii-cadru nr.284/2010 au avut în vedere diminuarea salariilor şi a altor drepturi ale angajaţilor din sectorul bugetar (Legea nr.118/2010), precum şi recuperarea acestora potrivit Legii nr.285/2010, respectiv prin Ordonanţa de urgenţă a Guvernului nr. 19/2012. Ulterior, prin Legea nr.283/2011 şi prin Ordonanţa de urgenţă a Guvernului nr.84/2012, reglementările au stabilit numai menţinerea în plată a salariilor stabilite prin raportare tot la prevederile Legii-cadru nr.284/2010.
· având în vedere reglementările sus-menţionate, rezultă că o intervenţie asupra Ordonanţei de urgenţă a Guvernului nr.84/2012 ar contraveni deciziilor Curţii Constituţionale (Decizia nr.874/2010, Decizia nr.1615/2011) potrivit cărora măsura reducerii este aplicată în mod nediscriminatoriu tuturor categoriilor de personal bugetar în acelaşi cuantum şi în acelaşi mod. 
· faţă de cele prezentate anterior, rezultă că intervenţia legislativă ar trebui să se raporteze la actul normativ de bază, respectiv Legea-cadru nr.284/2010, pentru respectarea normelor de tehnică legislativă, întrucât Ordonanţa de urgenţă a Guvernului nr.84/2012 are aplicabilitate limitată, respectiv doar pentru anul 2013. În acest context, formularea “începând cu anul 2013” propusă are caracter retroactiv, încălcând principiul constituţional al neretroactivităţii legii.
PREŞEDINTE,

Mihăiţă Găină




Mihai Aurel Donţu


Întocmit,

Expert parlamentar Lidia Vlădescu 




Expert parlamentar Florentina Rădoi

